Predkladacia správa
Návrh na uzavretie Dohody medzi Slovenskou republikou a Spolkovou republikou Nemecko o leteckej doprave sa predkladá ako iniciatívny materiál s cieľom vytvoriť právny rámec pre poskytovanie leteckých dopravných služieb leteckými spoločnosťami oboch štátov. 

Dohoda sa pripravuje už od roku 1994, kedy bol dohodnutý a parafovaný spoločný text. Vo februári 1995 bol posúdený v zmysle našich predpisov a upravený text bol postúpený nemeckej strane. Táto neakceptovala pripomienky MV SR k článku 14 (teraz 15) s tým, že text zodpovedá odporúčaniam dodatku 9 k Dohovoru  o medzinárodnom civilnom letectve č. 3.39.1 a č. 3.39.2, ktorým sú Slovenská republika a Spolková republika Nemecko viazané. V roku 1999 nás nemecká strana požiadala o doplnenie nového článku 13 “Bezpečnosť leteckej prevádzky a inšpekcia na ploche”, ako aj o jazykové úpravy v rámci autentifikácie textov, ktoré navrhla nemecká jazyková služba. V decembri 1999 sme opäť požiadali naše kompetentné orgány o vyjadrenie k týmto zmenám. V máji 2000 sme stanovisko oznámili nemeckej strane a dohoda sa začala pripravovať na podpis. Z dôvodu zmeny legislatívnych pravidiel bol návrh dohody v januári 2003 opätovne predložený na medzirezortné pripomienkové konanie, ktoré sa uskutočnilo bez rozporov.

Ustanovenia dohody vychádzajú z mnohostranného Dohovoru o medzinárodnom civilnom letectve z r. 1944, ktorým sú obe zmluvné strany  viazané. Stanovujú podmienky a pravidlá, za akých môžu určené letecké spoločnosti vykonávať lety,  lietadlá pristávať na území štátov zmluvných strán. Dohoda stanovuje pravidlá pre prevod ziskov do svojich štátov, schvaľovanie a platnosť letových poriadkov, udelenie a zrušenie prevádzkového povolenia, uznanie licencií, oslobodenie od cla a daní, riešenie sporov, bezpečnosť civilného letectva a i. otázky súvisiace s prevádzkovaním leteckých služieb. Slovenský letecký dopravca SkyEurope Airlines začal vykonávať pravidelné letecké dopravné služby z Bratislavy do Mníchova a Berlína a uvedená dohoda by mala byť účinná čo najskôr.
	Dohoda je bilaterálnou medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb podľa čl. 7 ods. 4 Ústavy SR a  na platnosť ktorej sa pred ratifikáciou vyžaduje súhlas NR SR. Na vykonanie dohody nie je potrebný zákon podľa čl. 7 ods. 5 Ústavy SR a má prednosť pred zákonmi. Nie je v rozpore s Európskou dohodou o pridružení, so Zmluvou o založení Európskeho spoločenstva, s Bielou knihou, ani s NPAA. Nekladie nároky na štátny rozpočet a nemá finančný, ekonomický a environmentálny vplyv, ani vplyv na zamestnanosť.